ธุรกิจเริ่มฟื้นพิษโควิด แต่กำลังซื้อยังอ่อนแอ
ผลสำรวจผลกระทบโควิดล่าสุด ธุรกิจฟื้นไข้ แต่กำลังซื้ออ่อนแอรายได้ตก
30 พ.ย. 2563

ธนาคารแห่งประเทศไทย (ธปท.) ได้สรุปผลสำรวจเรื่องผลกระทบจากไวรัส COVID-19 ต่อภาคธุรกิจไทยในเดือนพฤศจิกายน 2563 ว่า ธุรกิจส่วนใหญ่ทยอยฟื้นตัวต่อเนื่อง นำโดยธุรกิจในภาคการผลิต ที่คำสั่งซื้อเริ่มกลับมามากขึ้น และภาคการท่องเที่ยวที่มีปัจจัยบวกจากการเข้าสู่ฤดูกาลการท่องเที่ยวและวันหยุดพิเศษ ขณะที่ภาคการค้าค่อนข้างทรงตัว
นอกจากนี้ ระดับการจ้างงานในธุรกิจส่วนใหญ่เพิ่มขึ้นตามการฟื้นตัวของกิจกรรมทางธุรกิจ โดยภาคการท่องเที่ยวมีการปรับเพิ่มจำนวนแรงงานและชั่วโมงการทำงานขึ้นจากเดือนก่อนเพื่อรองรับฤดูกาลท่องเที่ยว ทั้งนี้ ภาคธุรกิจที่ใช้นโยบายลดชั่วโมง สลับกันทำงาน และให้ใช้วันลา มีจำนวนลดลง สอดคล้องกับชั่วโมงการทำงานเฉลี่ยที่เพิ่มขึ้น
ขณะที่ อุปสรรคต่อการฟื้นตัวที่สำคัญที่สุดยังคงเป็นกำลังซื้อที่อ่อนแอ ตามรายได้แรงงานที่ยังต่ำกว่าช่วงก่อน COVID-19 อย่างไรก็ดี ความกังวลดังกล่าวในภาคการผลิตลดลงบ้างจากเดือนก่อน โดยเฉพาะในกลุ่มเครื่องใช้ไฟฟ้าส่วนหนึ่งจากคำสั่งซื้อล่วงหน้าที่ปรับเพิ่มขึ้น